ઉપરોક્ત પરિપ્રેક્ષ્યમાં જોઇએ તો ભારતનો પ્રવર્તમાન જીડીપી રેટ ૬.૫ ટકા છે અને જે ૭ ટકાથી વધે તેવી કોઈ શક્યતા દેખાતી નથી. સ્ટેટ બેન્ક ઓફ ઇન્ડિયાના ચીફ ઇકોનોમિસ્ટ સૌમ્ય કાંતિ ઘોષે સ્વીકાર્યું છે કે આગામી વર્ષે જીડીપી સાત ટકાના દરને વટાવી શકે એવી કોઇ શક્યતા જણાતી નથી. અધૂરામાં પૂરું ફુગાવો વધી રહ્યો છે. પ્રાઇવેટ ઇન્વેસ્ટમેન્ટ ઘટી રહ્યું છે, કારણ કે ખાનગી મૂડીરોકાણકારોને અર્થતંત્રમાં વિશ્વાસ બેસતો નથી. માત્ર વર્ષ-૨૦૧૭ના છેલ્લા ક્વાર્ટરમાં ખાનગી મૂડીરોકાણ ૭૯,૦૦૦ કરોડ યાને કે ૧૨.૫ બિલિયન ડોલર ઘટ્યું છે. સરકારી મૂડીરોકાણ પબ્લિક સેકટરના માધ્યમથી વધી રહ્યું છે. પરિણામે, ઈન્ફ્રાસ્ટ્રક્ચર સંબંધિત કાર્યોમાં તેજી જણાય છે, પરંતુ ખાનગી ક્ષેત્રમાં કોઈ મુવમેન્ટ દેખાતી નથી.